b'\n_START_ARTICLE_\nUniverzijada\n_START_PARAGRAPH_\nUniverzij\xc3\xa1da je mednarodni \xc5\xa1portni dogodek, ki ga organizira Mednarodna univerzitetna \xc5\xa1portna zveza (FISU). Je najve\xc4\x8dje \xc5\xa1tudentsko tekmovanje na svetu, ki se odvija vsaki dve leti. Ime izhaja iz besedi\xc2\xa0\xc2\xbbuniverza\xc2\xab\xc2\xa0in\xc2\xa0\xc2\xbbolimpijada\xc2\xab. V Sloveniji za udele\xc5\xbeitev skrbi Slovenska univerzitetna \xc5\xa1portna zveza (SU\xc5\xa0A).\n_START_SECTION_\nZgodovina\n_START_PARAGRAPH_\nZamisel o mednarodnem \xc5\xa1portnem dogodku, ki bi vklju\xc4\x8deval \xc5\xa1tudente in kopico \xc5\xa1portnih prireditev ter bi bil podoben olimpijskim igram, je dobil Italijan Primo Nebiolo, po udele\xc5\xbebi na Mednarodnem tednu univerzitetnega \xc5\xa1porta v Parizu leta 1957. Prilo\xc5\xbenost za uresni\xc4\x8ditev svoje ideje je videl leta 1959, ko je Rim, kot gostitetlj XVII. olimpijskih iger leta 1960, planiral prirediti pripravljalna tekmovanja, vendar so ta odpadla, ker so bila olimpijska prizori\xc5\xa1\xc4\x8da \xc5\xa1e v gradnji. V Torinu je na\xc5\xa1el objekte, kjer bi lahko potekala tekmovanja in podporo dr\xc5\xbeave, ki je videla \xc5\xa1portni dogodek kot mo\xc5\xbeno generalko pred stoletno obletnico zdru\xc5\xbeitve Italije leta 1961. Univerzitetni \xc5\xa1portni center Italije (CUSI), katerega podpredsednik je bil Primo Nebiolo, je tako leta 1959 v Torinu organiziral mednarodni \xc5\xa1portni dogodek in ga poimenoval Univerzijada. Ime je bilo sestavljeno iz besedi univerza in olimpijada ter se nana\xc5\xa1a na pojme: univerza, \xc5\xa1port in univerzalnost; vse kar je mi\xc5\xa1ljeno s \xc5\xa1portom v univerzi. Izdelana je bila univerzijadna zastava, ki je sestavljena iz petih zvezd, razvr\xc5\xa1\xc4\x8denih v obliki\xc2\xa0\xc2\xbbu\xc2\xab\xc2\xa0ter ob podelitvi medalj namesto dr\xc5\xbeavnih himnih, predvajajo \xc5\xa1tudentsko Gaudeamus Igitur._NEWLINE_Univerzijada je z leti prerasla v drug najve\xc4\x8dji mednarodni \xc5\xa1portni dogodek, takoj za olimpijskimi igrami. Tako se je na prvo univerzijado v Torinu leta 1959 udele\xc5\xbeilo 1.400 \xc5\xa1portnikov iz 43 dr\xc5\xbeav, leta 2005 na 23. poletno univerzijado pa \xc5\xbee 7.805 \xc5\xa1portnikov iz ve\xc4\x8d kot 170 dr\xc5\xbeav.'